CELEX: 52017PC0170
Language: hu
Date: 2017-05-15
Title: Javaslat A TANÁCS VÉGREHAJTÁSI HATÁROZATA a 2003/96/EK irányelv 19. cikkével összhangban az Egyesült Királyság számára a Külső- és Belső-Hebridákon, a Northern Isles-on, a Clyde szigetein és a Scilly-szigeteken kedvezményes üzemanyag-adómértékek alkalmazásának engedélyezéséről

EURÓPAI BIZOTTSÁG
            Brüsszel, 2017.5.15.
            COM(2017) 170 final
            2017/0079(NLE)
            Javaslat
            A TANÁCS VÉGREHAJTÁSI HATÁROZATA
            a 2003/96/EK irányelv 19. cikkével összhangban az Egyesült Királyság számára a Külső- és Belső-Hebridákon, a Northern Isles-on, a Clyde szigetein és a Scilly-szigeteken kedvezményes üzemanyag-adómértékek alkalmazásának engedélyezéséről
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               Az energiatermékek és a villamos energia uniós adóztatását a 2003/96/EK tanácsi irányelv
                  1
                (a továbbiakban: energiaadó-irányelv vagy irányelv) szabályozza.
            
            
               Az irányelv 19. cikkének (1) bekezdése értelmében az egyéb, különösen az 5., 15. és 17. cikkben meghatározott rendelkezéseken felül a Tanács egyhangúlag, a Bizottság javaslatára eljárva, meghatározott szakpolitikai megfontolásokból bármely tagállam számára engedélyezheti az adómértékeket érintő további mentességek vagy kedvezmények bevezetését.
            
            
               •A javaslat indokai és céljai
            
            
               E javaslat célja a kedvezményes jövedékiadó-mérték engedélyezésének meghosszabbítása motorüzemanyagokra (az ólommentes benzinre és gázolajra) Nagy-Britannia és Észak-Írország Egyesült Királysága (Egyesült Királyság) számára a Külső- és Belső-Hebridákon, a Northern Isles-on, a Clyde szigetein (Skócia partjainál) és a Scilly-szigeteken (Anglia délnyugati partjainál). Az Egyesült Királyság tájékoztatása szerint azokon a területeken, amelyeket az intézkedés kedvezően érintene, az üzemanyagár literenként átlagosan 0,10 GBP-vel (kb. 0,12 EUR) haladja meg az ország többi részén fennálló átlagárat. Az ezeken a területeken fennálló magasabb árak oka a magasabb szállítási és forgalmazási költség, valamint a csekély népesség. Az intézkedés célja a szóban forgó területeken a motorüzemanyagok magas árának bizonyos fokú enyhítése.
            
            
               A 19. cikk (1) bekezdése szerint a Tanács meghatározott politikai megfontolásokból egyhangúan, a Bizottság javaslatára eljárva bármely tagállam számára engedélyezheti további mentességek vagy kedvezmények bevezetését az adómértékek terén.
            
            
               A 2011/776/EU tanácsi végrehajtási határozat engedélyezte az Egyesült Királyság részére, hogy 2017. október 30-ig csökkentett adómértéket alkalmazzon az egyes szigeteken üzemanyagként használt benzinre és gázolajra. Az Egyesült Királyság hatóságai 2016. szeptember 16-án kelt levelükben és a 2016. december 16-án megküldött kiegészítő információk szerint – az irányelv 19. cikke alapján – a kedvezményes adómérték alkalmazásának meghosszabbítását kérték a Bizottságtól. Az üzemanyag jövedéki adójának kedvezményes mértéke literenként 0,05 GBP-vel (kb. 0,06 EUR) alacsonyabb, mint az Egyesült Királyságban érvényes általános mérték (0,58 GBP/ kb. 0,67 EUR)
                  2
               . Ez azt jelenti, hogy a kedvezményes mérték még mindig jóval meghaladná az 1 000 literenkénti jelenlegi uniós minimummértéket (359 EUR az ólommentes benzin, illetve 330 EUR a gázolaj esetében).
            
            
               Az Egyesült Királyság az irányelv 19. cikkének (2) bekezdésében meghatározott maximális időszakra, azaz hat évre kérte a kedvezmény nyújtására vonatkozó engedélyt.
            
            
               Az Egyesült Királyság hatóságai szerint a skót szigeteken az üzemanyag ára literenként mintegy 0,10 GBP-vel (kb. 0,12 EUR) magasabb, mint az Egyesült Királyság többi részén tapasztalható átlagár. Egy 0,05 GBP (kb. 0,06 EUR) összegű literenkénti csökkentés nem fedezné a teljes árkülönbséget, de némi kompenzációt jelentene a fogyasztóknak a magasabb árral szemben, amit viselniük kell. 
            
            
               A magasabb ár oka az, hogy ezekben a térségekben az üzemanyag-értékesítés többletköltséggel jár. Az Egyesült Királyság hatóságai a magasabb költségeket két fő oknak tulajdonítják: 
            
            
               (1)Az üzemanyagnak a szigetekre történő szállítása magasabb szállítási és forgalmazási költséggel jár, amit a hajóval/kamionnal történő szállítmányozás többletköltsége (nagyobb távolság és hosszabb idő), a kompdíjak, a terminál-üzemeltetési költségek és a kis mennyiségű üzemanyag szállítása miatt felszámított szállítói felár okoz. Ezzel szemben Anglia és Wales szinte valamennyi szárazföldi területe 100 mérföldes (kb. 160 km-es) körzetben található legalább egy finomítótól, így közúti tartálykocsik közvetlenül ki tudják szolgálni. A skót szigetekre irányuló szállítás költségei a becslések szerint literenként legalább 0,03 GBP-vel magasabbak a skót szárazföldi szállítás költségeinél.
            
            
               (2)A kiszolgált csekély számú lakosság (103.801 főnyi, 16. életévét betöltött lakos mintegy 100 szigeten) és a helyszínenként eladott üzemanyag kis mennyisége azt jelenti, hogy a fix költségek igen kicsi értékesítési volumenen oszlanak meg. Számadatokkal: összesen 70 üzemanyagtöltő-állomás található ezeken a területeken. A fix költségeket – személyzeti költség, bérleti díj, adók, fűtés, világítás, víz, karbantartás és javítás – be kell építeni a literenkénti végső árba. A Shetland-szigeteken, az Orkney-szigeteken és a Hebridákon helyszínenként értékesített átlagos üzemanyag-mennyiség évi 0,25 és 0,6 millió liter között változik, míg Skócia többi részén 3,8 millió liter. Egy üzemanyagtöltő-állomás üzemeltetési költségeinek fedezéséhez – a 3,8 millió liter értékesítési mennyiségre jutó 0,033 GBP árréshez viszonyítva – 0,25–0,6 millió liter értékesítése mellett 0,07–0,15 GBP literenkénti árrést kellene alkalmazni.
            
            
               Az egyesült királyságbeli hatóságok szerint a nagyobb fajlagos költség miatt alkalmazott magasabb árak okozta hátrány jelentős a helyi lakosság számára, mert számos lakosnak gépjárművel nagyobb távolságot kell megtennie a legközelebbi városig, gyakran csak saját közlekedési eszközeire számíthat, és mert az intézkedésből előnyt élvező területeken viszonylag kis jövedelmű lakosság él. 
            
            
               Az intézkedés megvalósítása
            
            
               Az Egyesült Királyságban a közúti üzemanyagokra kivetett jövedéki adót azon a ponton számítják fel, amikor az üzemanyag elhagyja a finomítót, amikor a behozatalra sor kerül, illetve amikor elhagyja a jövedéki adóraktárat. Ezen a ponton nehéz lenne meghatározni a támogatandó régiókba irányuló üzemanyag mennyiségét.
            
            
               A kedvezményt tehát a támogatandó szigeteken található értékesítési pontokon kell megadni, így kivédhető a kedvezményesen adózó üzemanyag eltérítéséből fakadó kockázat. A szigeteken működő üzemanyag-kiskereskedőket mint elismert kiskereskedőket nyilvántartásba vennék a HM Revenue and Customs hivatalnál (a brit adó- és vámhivatal, a továbbiakban: HMRC), és számukra kötelező lenne az üzemanyag literenkénti árának az adókedvezmény összegével történő csökkentése. Másfelől ezek a kiskereskedők az értékesített üzemanyag literben megadott mennyisége után – időszakonként – adóvisszatérítésre lennének jogosultak a HMRC-től.
            
            
               Hatály
            
            
               Az intézkedés területi hatálya a Külső- és Belső-Hebridákra, a Northern Isles szigeteire, a Clyde szigeteire (Skócia partjainál) és a Scilly-szigetekre (Anglia délnyugati partjainál) terjed ki. Az intézkedés minden olyan beszerzést magában foglal, amelyre az alacsonyabb adókulcs vonatkozik, mind a magán-, mind a kereskedelmi ügyletek esetében. A 2016-ban a szigeteken forgalomba helyezett gépjárművekről az Egyesült Királyság hatóságai által közölt adatok szerint e járművek 86%-a magánszemélyek, 14%-a pedig cégek tulajdonában áll.
            
         
         
            
               Az egyesült királyságbeli hatóságok érvei az intézkedés belső piacot érintő hatásait illetően
            
            
               Az egyesült királyságbeli hatóságok véleménye szerint az intézkedés nem érinti a belső piac megfelelő működését. A szigeteken működő legnagyobb szervezetek állami szervek, pl. helyi tanácsok, egészségügyi szolgáltatók. Igen sokféle cég működik a szigeteken, de árbevételük általában kisebb, mint az egyesült királyságbeli átlag. Az egyesült királyságbeli hatóságok szerint az érintett területeken működő cégek átlagos árbevétele mintegy 1,4 millió GBP – szemben az egyesült királyságbeli átlagos árbevétellel (5,7 millió GBP).
            
            
               Az Egyesült Királyság kiemeli, hogy a kedvezmény nem fedezi a szigetek és az Egyesült Királyság szárazföldi része közötti teljes árkülönbséget, vagyis a rendszer nyújtotta előny kihasználása céljából nem lenne gazdaságos a szárazföldről a szigetekre utazni.
            
            
               Ezenkívül az Egyesült Királyság szerint az intézkedésekből előnyt élvező vállalkozások a kisebb versenytársak közé tartoznak a piacon, ahol működnek.
            
            
               Meglévő rendelkezések a javaslat által érintett területen
            
            
               A Tanács 2003/96/EK irányelve (2003. október 27.) az energiatermékek és a villamos energia közösségi adóztatási keretének átszervezéséről.
            
            
               •Összhang a szakpolitikai területen már meglévő rendelkezésekkel
            
            
               A javasolt intézkedés értékelése a 2003/96/EK irányelv 19. cikke alapján
            
            
               Konkrét szakpolitikai megfontolások
            
            
               Az irányelv 19. cikke (1) bekezdésének első albekezdése a következőképp rendelkezik: 
            
            
               „Az előző cikkekben, különösen az 5., 15. és 17. cikkben meghatározott rendelkezéseken felül a Tanács meghatározott politikai megfontolásokból egyhangúlag, a Bizottság javaslatára eljárva bármely tagállam számára engedélyezheti további mentességek vagy kedvezmények bevezetését.”
            
            
               Az Egyesült Királyság által előirányzott intézkedés tartalma az Egyesült Királyság területének bizonyos részeire, nevezetesen a Külső- és Belső-Hebridákra, a Northern Isles szigeteire, a Clyde szigeteire (Skócia partjainál) és a Scilly-szigetekre (Anglia délnyugati partjainál) szállított motorüzemanyagokra fizetendő jövedéki adó csökkentése. Az intézkedés célja az e területeken fennálló árak közelítése az egyesült királyságbeli átlagárhoz. Az e területeken mutatkozó magasabb fajlagos költségek és – ennek következtében – magasabb árak a magasabb szállítási és forgalmazási költségeknek és az alacsonyabb méretgazdaságosságnak tudhatók be.
            
            
               Megállapítható, hogy a szándék, miszerint az érintett területeken – e területek speciális földrajzi körülményei miatt – a motorüzemanyagokra kedvezményes jövedékiadó-mértéket alkalmazzanak, konkrét politikai megfontolásokon alapszik.
            
            
               •A javaslat egyéb uniós politikákkal való összhangja
            
            
               Az intézkedés célja az érintett szigeteken a magasabb fajlagos költség és ezáltal az üzemanyagárak – az értékesítés helyén nyújtott közvetlen adókedvezménnyel történő –részleges ellensúlyozása.
            
            
               Az intézkedés kizárólag arra korlátozódik, ami e hatás eléréséhez szükséges. Először is, a támogatás a szigeteken értékesített (viszonylag kis mennyiségű) üzemanyagra korlátozódik.
            
            
               Másodszor, a támogatás összege a szóban forgó régiókban történő üzemanyag-értékesítés többletköltsége alatt, továbbá az ott, illetve a szárazföldön alkalmazott üzemanyagárak különbsége alatt marad.
            
            
               Ezzel kapcsolatban a Bizottság megjegyzi, hogy a jövedéki adó mértéke literenként 0,05 GBP-vel csökken. Az Egyesült Királyság hatóságai által adott tájékoztatás szerint viszont az érintett területeken a szállítási többletköltség literenként 0,03 GBP-vel magasabb, mint az egyesült királyságbeli átlag, és a becslések szerint az üzemanyagtöltő-állomások üzemeltetési költsége is magasabb, ami literenként kb. 0,07–0,15 GBP árat eredményez – az egyesült királyságbeli literenkénti 0,033 GBP átlagos árral szemben.
            
            
               A javaslat tehát az energia hatékonyabb felhasználására irányuló adózási ösztönzőt legalább a szárazföldön érvényes mértékkel azonos szinten tartja.
            
            
               Végül az érintett földrajzi területeken fogyasztott üzemanyagok után fizetendő adóteher – a támogatás ellenére – jóval a 2003/96/EK irányelvben meghatározott minimális szint felett marad.
            
         
         
            
               Az intézkedés összeegyeztethető az Unió egészségügyi, környezetvédelmi, energiaügyi és közlekedési szakpolitikájával. 
            
            
               A fent leírt körülmények között az intézkedés a belső piac megfelelő működése és a tisztességes verseny biztosítása szempontjából is elfogadhatónak tűnik. Az intézkedés hatálya alá tartozó területek elszigetelt jellege és a kedvezmény csekély mértéke miatt az intézkedés várhatóan nem idéz elő változást az üzemanyag-fogyasztás terén, azaz nem vonz majd kívülről fogyasztókat az érintett területekre.
            
            
               Az Egyesült Királyság hatóságai által előirányzott csökkentést követően az érintett régiókban az ólommentes benzinre és gázolajra kirótt adó mértéke még mindig megfelel a 2003/96/EK irányelv 7. cikke szerinti minimum adómértéknek. Amennyiben az intézkedés megfelel az általános csoportmentességi rendelet, vagyis a 651/2014/EU rendelet
                  3
                44. cikkében foglalt feltételeknek, valamint a rendeletben szereplő általános követelményeknek, annak hatálya alá tartozik, és mentesül az előzetes bejelentési kötelezettség alól.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A 2003/96/EK tanácsi irányelv 19. cikke.
            
            
               •Szubszidiaritás (nem kizárólagos hatáskör esetén) 
            
            
               Az Európai Unió működéséről szóló szerződés 113. cikke szerinti közvetett adózás önmagában nem tartozik az EU-nak a Szerződés 3. cikke szerinti kizárólagos hatáskörébe.
            
            
               A 2003/96/EK irányelv 19. cikke értelmében mindamellett a Tanács kizárólagos hatáskörrel rendelkezik, hogy másodlagos jogforrásként a tagállamok számára az említett rendelkezés szerinti további mentességeket vagy kedvezményeket engedélyezzen. A tagállamok ennélfogva nem vehetik át a Tanács e szerepkörét. A szubszidiaritás elve ebből adódóan nem alkalmazandó e végrehajtási határozat esetében. A javaslat ezért megfelel a szubszidiaritás elvének.
            
            
               •Arányosság
            
            
               A javaslat megfelel az arányosság elvének. Az adócsökkentés nem lépi túl a kérdéses célkitűzés eléréséhez szükséges mértéket.
            
            
               •A jogi aktus típusának megválasztása
            
            
               Javasolt aktus: tanácsi végrehajtási határozat.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése/célravezetőségi vizsgálata
            
            
               
                  Ehhez az intézkedéshez nem szükséges a hatályban lévő jogszabályok értékelése.
               
            
            
               •Konzultáció az érdekelt felekkel
            
            
               E javaslat nem igényel konzultációt az érintett felekkel; alapját az Egyesült Királyság által benyújtott kérelem képezi, és csak ezt a tagállamot érinti.
            
            
               •Szakértői vélemények összegyűjtése és felhasználása
            
            
               Külső szakértők bevonására nem volt szükség.
            
         
         
            
               •Hatásvizsgálat
            
            
               
                  A javaslat egy tagállam egyedi engedélyére vonatkozik, saját kérése alapján, és nem igényel hatásvizsgálatot.
               
            
            
               •Célravezető szabályozás és egyszerűsítés
            
            
               
                  Az intézkedés nem szolgálja az egyszerűsítést. Az Egyesült Királyság által benyújtott kérelmen alapul, és csak ezt a tagállamot érinti.
               
            
            
               •Alapvető jogok
            
            
               
                  Az intézkedés nem befolyásolja az alapvető jogokat.
               
            
            
               4.KÖLTSÉGVETÉSI VONZATOK
            
            
               Az intézkedés nem von maga után pénzügyi és igazgatási költségeket az EU-ra nézve. A javaslatnak tehát nincsenek az EU költségvetését érintő vonzatai.
            
            
               5.TOVÁBBI ELEMEK
            
            
               •A javaslat egyes rendelkezéseinek részletes magyarázata
            
            
               
                  1. cikk – Az Egyesült Királyság továbbra is kedvezményes jövedékiadó-mértéket alkalmazhat a motorüzemanyagokra (benzinre és dízelüzemanyagra) a Külső- és Belső-Hebridákon, a Northern Isles-on, a Clyde szigetein (Skócia partjainál) és a Scilly-szigeteken (Anglia délnyugati partjainál).
               
               
                  A csökkentett adómértékek semmilyen körülmények között sem lehetnek alacsonyabbak a 2003/96/EK irányelvben megállapított uniós minimumoknál, és a kedvezmény a szóban forgó régiókban mindenkire alkalmazandó.
               
               
                  Az intézkedés segítené a hátrányos helyzetű régiókat abban, hogy enyhítsék a szigetek földrajzi elhelyezkedéséből adódó magasabb költségeiket. 
               
               
                  2. cikk – A kért engedélyt 2017. november 1-jei hatállyal kell megadni hatéves időtartamra, az Egyesült Királyság kérésének megfelelően.
               
            
            
               Mivel az Egyesült Királyság 2017. március 29-én bejelentette az Unióból való kilépésre vonatkozó szándékát, az Európai Unióról szóló szerződés 50. cikke értelmében a kilépési megállapodás dátumától kezdődően, illetve ennek hiányában a bejelentéstől számított két év elteltével a Szerződések többé nem alkalmazandók az Egyesült Királyságra, kivéve, ha az Európai Tanács az Egyesült Királysággal egyetértésben ennek a határidőnek a meghosszabbításáról egyhangúlag határoz. Következésképpen és a kilépési megállapodás bármely rendelkezésének sérelme nélkül ez a tanácsi határozat csak addig érvényes, amíg az Egyesült Királyság tagsága az Unióban meg nem szűnik.
            
            
               2017/0079 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a 2003/96/EK irányelv 19. cikkével összhangban az Egyesült Királyság számára a Külső- és Belső-Hebridákon, a Northern Isles-on, a Clyde szigetein és a Scilly-szigeteken kedvezményes üzemanyag-adómértékek alkalmazásának engedélyezéséről
            
            
               AZ EURÓPAI UNIÓ TANÁCSA,
            
         
         
            
               tekintettel az Európai Unió működéséről szóló szerződésre, 
            
            
               tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre
                  4
                és különösen annak 19. cikkére,
            
            
               tekintettel az Európai Bizottság javaslatára,
            
            
               mivel:
            
            
               (1)Az Egyesült Királyság a 2016. szeptember 16-án kelt levelében felhatalmazást kért arra, hogy a 2003/96/EK irányelv 19. cikke szerint a Külső- és Belső-Hebridákon, a Northern Isles-on, a Clyde szigetein (Skócia partjainál) és a Scilly-szigeteken (Anglia délnyugati partjainál) kedvezményes jövedékiadó-kulcsot alkalmazzon a gázolajra és az ólommentes benzinre. Az Egyesült Királyság 2016. december 16-án további információkat nyújtott be.
            
            
               (2)Ezeken a területeken a gázolaj és az ólommentes benzin ára magasabb az Egyesült Királyság többi részén tapasztalható átlagárnál, ami kedvezőtlen helyzetbe hozza a helyi üzemanyag-fogyasztókat. Az árkülönbség a szigetek földrajzi helyzete, csekély népessége és a viszonylag kis mennyiségű üzemanyag-szállítás miatt bevezetett egységártöbblet miatt áll fenn.
            
            
               (3)Az adócsökkentés nem fogja meghaladni az érintett földrajzi területeken a fogyasztók által viselt egységártöbblet kompenzálásához szükséges mértéket.
            
            
               (4)A kedvezményes jövedékiadó-mérték meghaladja a 2003/96/EK irányelv 7. cikkében előírt minimum adómértéket. 
            
            
               (5)Tekintettel az alkalmazás hatálya alá tartozó területek elszigetelt jellegére, továbbá a kedvezmény csekély mértékére, az intézkedés nem ösztönöz kifejezetten üzemanyag-beszerzés céljából történő odautazásra.
            
            
               (6)Következésképpen a kérelemben szereplő intézkedés a belső piac megfelelő működésének és a tisztességes verseny biztosítása szükségességének szempontjából elfogadható, és összeegyeztethető az Európai Unió környezetvédelmi, energiaügyi és közlekedési szakpolitikájával.
            
            
               (7)A 2003/96/EK irányelv 19. cikkének (2) bekezdése értelmében az e cikk alapján engedélyezett intézkedéseket szigorú időkerethez kell kötni. Az érintett vállalkozások és fogyasztók megfelelő mértékű biztonsága érdekében az engedélyt hat évre kell megadni. Ez a határozat nem érinti az állami támogatásokra vonatkozó uniós előírások alkalmazását.
            
            
               (8)Mivel az Egyesült Királyság 2017. március 29-én bejelentette az Unióból való kilépésre vonatkozó szándékát, az Európai Unióról szóló szerződés 50. cikke értelmében a kilépési megállapodás dátumától kezdődően, illetve ennek hiányában a bejelentéstől számított két év elteltével a Szerződések többé nem alkalmazandók az Egyesült Királyságra, kivéve, ha az Európai Tanács az Egyesült Királysággal egyetértésben ennek a határidőnek a meghosszabbításáról egyhangúlag határoz. Következésképpen és a kilépési megállapodás bármely rendelkezésének sérelme nélkül ez a tanácsi határozat csak addig érvényes, amíg az Egyesült Királyság tagsága az Unióban meg nem szűnik,
            
            
               ELFOGADTA EZT A HATÁROZATOT: 
            
            
               1. cikk
            
            
               Az Egyesült Királyság a Külső- és Belső-Hebridákon, a Northern Isles-on, a Clyde szigetein és a Scilly-szigeteken kedvezményes adómértéket alkalmazhat az üzemanyagként használt ólommentes benzinre és a gázolajra.
            
            
               A csökkentés mértéke az ólommentes benzinre, illetve a gázolajra vonatkozó nemzeti adómértékhez képest legfeljebb akkora lehet, mint a szóban forgó földrajzi területeken a kiskereskedelmi árak többlete az Egyesült Királyságban fennálló kiskereskedelmi átlagárakhoz viszonyítva, és az adott termékre vonatkozóan nem haladhatja meg az ezer literenkénti 50 GBP-t.
            
            
               2. cikk
            
            
               Ez a határozat 2017. november 1-jétől alkalmazandó, és 2023. október 31-én hatályát veszti.
            
            
               3. cikk
            
            
               Ennek a határozatnak Nagy-Britannia és Észak-Írország Egyesült Királysága a címzettje.
            
         
         
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  A Tanács 2003/96/EK irányelve (2003. október 27.) az energiatermékek és a villamos energia közösségi adóztatási keretének átszervezéséről (HL L 283., 2003.10.31., 51. o.).
               
               
                  
                     (2)
                  Az Egyesült Királyság ugyanazt a jövedékiadó-mértéket alkalmazza az üzemanyagként használt benzinre és gázolajra. 1000 literre 674 EUR, (2016. júliusától)
               
               
                  
                     (3)
                  A Bizottság 651/2014/EU rendelete a Szerződés 107. és 108. cikke alkalmazásában bizonyos támogatási kategóriáknak a belső piaccal összeegyeztethetővé nyilvánításáról (HL L 187., 2014.6.26., 1–78. o.).
               
               
                  
                     (4)
                  HL L 283., 2003.10.31., 51. o.